ועדת הכספים, כנסת 20, פרוטוקול מספר 425, 2016-07-25 13:44

משה גפני: אנחנו מחדשים את הישיבה.

משה גפני: שינויים בתקציב לשנת 2016.

משה גפני: פנייה מספר 04008 – משרד ראש הממשלה.

<דרורית שטיינמץ: מטרת הפנייה היא העברת עודפי תקציב של סעיף 04.

<דרורית שטיינמץ: תקציבים שחויבו בשנת 2015 ולא הושלם הביצוע או התשלום בפועל לגורמים, לספקים השונים, כלפיהם התחייבנו.

<דרורית שטיינמץ: סעיף 04 מורכב ממספר משרדים כאשר הדגש במשרד ראש הממשלה בו יש את הסעיף המרכזי שהוא פעילות מטה המשרד.

<דרורית שטיינמץ: במסגרת הזאת מתוקצבים פרויקטים לפיתוח מזרח ירושלים.

<דרורית שטיינמץ: יש שם העסקת יועצים בתחום מערכות מידע, התקשרויות עם בתי תוכנה וכולי, כל מערכות המחשוב של המשרד.

<דרורית שטיינמץ: יש לנו תחום נוסף שנקרא הנצחה ובמסגרת הזו אנחנו מתקצבים את כל הגופים הסטטוטוריים שהם מרכז בגין, רבין, מוסדות בן גוריון ותומכים בגופים העוסקים בהנצחה.

סתיו שפיר: את יכולה לפרט את הרשימה, את הסכומים?

<דרורית שטיינמץ: כן, בהחלט.

<דרורית שטיינמץ: סעיף נוסף הוא ארכיון המדינה שמתוקצב בהתאם להחלטת ממשלה 4473 מיום ה-25 במרץ והנושא שלו הוא רפורמה בתיעוד עבודת הממשלה.

<דרורית שטיינמץ: במסגרת הזאת אנחנו מעסיקים נותני שירותים בתחום המחשוב, מעסיקים חברת סריקה לאיסוף כל החומר ההיסטורי על מנת להנגיש אותו לציבור הרחב.

<דרורית שטיינמץ: תחום נוסף הוא מטה הסייבר.

<דרורית שטיינמץ: במסגרת הזאת יש העסקת יועצים בתחום הגנת הסייבר, התקשרויות מול משרדי ממשלה לפיתוח יחידות מגזריות בתחום הסייבר.

<דרורית שטיינמץ: תחום נוסף היא לשכת העיתונות הממשלתית.

<דרורית שטיינמץ: במסגרת הזו יש לנו פרויקט מאוד גדול של אחסון וארכוב דיגיטציה של מחלקת הצילומים שלנו, התקשרות עם חברות לביצוע סדנאות והרצאות בנושא תקשורת ופריסה של שירותי תקשורת ארציים.

<דרורית שטיינמץ: יחידת התקשוב הממשלתית מבצעת התקשרויות עבור מכרז מרכזי לשיפור השירות להקמת מענה ממשלתי מרכזי וחברות ייעוץ לשירותי תקשוב ממשלתיים.

<דרורית שטיינמץ: הסעיף של נציבות שירות המדינה, העודפים שם מורכבים בעיקר מהתקשרויות לקידום הרפורמה והעסקת צוערים.

<דרורית שטיינמץ: כמו כן טיפול שוטף.

<דרורית שטיינמץ: עודפים למשרד לפיתוח הנגב והגליל, הם בעיקר עבור הרשות לפיתוח הנגב והגליל ויש שם כמובן העסקת יועצים.

<דרורית שטיינמץ: יש את תכנית מורשת לאומית.

מיקי לוי: זה לא משרד?

משה גפני: מיקי לוי צודק.

משה גפני: יש הרי משרד לפיתוח הנגב והגליל ולכן למה זה דרככם?

<דרורית שטיינמץ: בגלל שהקראתי את כל מה שכולל בסעיף 04.

סתיו שפיר: בתוך ההעברה הזאת יש כמה משרדים.

<דרורית שטיינמץ: נכון.

סתיו שפיר: זה גם בניגוד לנוהל.

משה גפני: מה בניגוד לנוהל?

סתיו שפיר: הם לא אמורים להכניס את כולם יחד.

מיקי לוי: כל אחד צריך לבוא בנפרד.

<שלומית ארליך: אם זה לא מן העניין.

<שלומית ארליך: לא אם יש עניין שמות.

סתיו שפיר: יש כאן 3,000 עניינים משותפים.

סתיו שפיר: זה לא קשור.

<דרורית שטיינמץ: העניין המשותף הוא שזאת פניית עודפים של כל סעיף 04.

סתיו שפיר: העניין המשותף כאן הוא שמדובר בהעברה תקציבית.

משה גפני: לא.

משה גפני: לא מדובר בהעברה.

משה גפני: מדובר בעודפים.

סתיו שפיר: גם עודפים הם העברה תקציבית, אבל אלה חילוקי דעות.

סתיו שפיר: עדיין, זה המשותף.

משה גפני: תודה.

משה גפני: אני מודה לך.

משה גפני: יש שאלות?

סתיו שפיר: בטח שיש שאלות.

משה גפני: לא הרבה.

סתיו שפיר: ממילא אין לך כאן רוב.

סתיו שפיר: אתה רוצה?

סתיו שפיר: בוא נצביע.

סתיו שפיר: אתה לא ברוב.

משה גפני: אבל אני אקרא לאנשים.

סתיו שפיר: כולם בדיון עם ביבי.

סתיו שפיר: השאלה אם תצליח לקרוא לאנשים.

סתיו שפיר: אפשר להבין איך יכול להיות שכל המשרדים האלה נדחפו לאותה פנייה תקציבית?

משה גפני: סתיו, כמה שאלות יש לך?

משה גפני: אני רוצה לדעת מתי להביא אנשים.

סתיו שפיר: תביא עכשיו.

סתיו שפיר: אני בעד שחברי קואליציה ישבו ויקשיבו לדיון ולא רק יצביע כמו בובות.

סתיו שפיר: בניגוד להם, אני חושבת שלחברי הכנסת יש תפקיד משמעותי במדינה.

סתיו שפיר: ממש מאמינה בזה.

סתיו שפיר: אני רוצה להבין איך יכול להיות שכל המשרדים האלה נדחפו לאותה פנייה תקציבית.

<דרורית שטיינמץ: כולם מתוקצבים בסעיף 04.

<דרורית שטיינמץ: סעיף 04, אלה משרדים שרוב רובם היו חלק מהתקציב הכולל של משרד ראש הממשלה ולאט לאט עם השנים קיבלו עצמאות.

סתיו שפיר: פוצלו מסיבות פוליטיות.

סתיו שפיר: אני רק עוזרת לך.

מיקי לוי: זאת לא בעיה שלה.

משה גפני: סתיו, אני לא מסכים.

משה גפני: אל תעירי לה.

משה גפני: היא עובדת מדינה.

סתיו שפיר: הערתי לחברי הכנסת.

סתיו שפיר: למה לה?

משה גפני: מה את רוצה שהיא תעשה?

משה גפני: אם היא תשתוק, יגידו שתיקה כהודאה.

משה גפני: אם היא תדבר, היא מתערבת.

סתיו שפיר: בכל מקרה, מדובר כאן בנושאים שונים.

סתיו שפיר: נגב וגליל, משרד התפוצות והסייבר של משרד ראש הממשלה.

<דרורית שטיינמץ: הסייבר הוא יחידה במשרד ראש הממשלה.

מיקי לוי: זה בסדר.

מיקי לוי: במקרה הסייבר בתוך משרד ראש הממשלה.

סתיו שפיר: בסדר גמור, אבל כל הדברים האלה לא יכולים להגיע באותה פנייה.

<דרורית שטיינמץ: אני לא רואה מניעה.

<דרורית שטיינמץ: פניית עודפים היא פניית עודפים.

<דרורית שטיינמץ: זה הכול בגין התקשרויות.

סתיו שפיר: לפי אותו הסבר אפשר גם להגיד שכל העודפים בכלל של כל המשרדים יגיעו באותה פנייה.

<דרורית שטיינמץ: נכון.

<דרורית שטיינמץ: בעיקרון כן.

<דרורית שטיינמץ: לגמרי כן.

<דרורית שטיינמץ: עודפים הם עודפים.

<דרורית שטיינמץ: עודפים הם התחייבויות ותקציבים שתוקצבו במשרד, אושרו על ידי ועדת הכספים בשנה הקודמת, כל מה שנדרש עכשיו זה לבצע תשלומים לספקים.

סתיו שפיר: כמה מהעודפים שנמצאים כאן הם עודפים מחויבים שכבר נחתם החוזה?

<דרורית שטיינמץ: כולם עודפים מחויבים.

מיקי לוי: הרשאה להתחייב.

סתיו שפיר: עם כולם נחתם החוזה?

<דרורית שטיינמץ: כולם עודפים מחויבים.

סתיו שפיר: איפה מפורסמות כל ההתקשרויות האלה?

<דרורית שטיינמץ: אצלנו זה מפורט במרכבה.

<דרורית שטיינמץ: איפה הם מפורסמות, אני לא יודעת.

סתיו שפיר: על פי חוק הן אמורות להיות מפורסמות באינטרנט.

סתיו שפיר: האם פרסמתם את ההתקשרויות שלכם?

<דרורית שטיינמץ: כשהיה צריך - - -

סתיו שפיר: אני אסביר.

סתיו שפיר: יש החלטת ממשלה, יש הוראה של החוק שהם אמורים לפרסם את כל ההתקשרויות ממש לפי חוזה.

סתיו שפיר: המשרדים שבראשם עומד ראש הממשלה באופן שיטתי לא מפרסמים את ההתקשרויות שלהם על פי חוק ולכן אני שואלת את השאלה הזאת.

סתיו שפיר: האם פרסמתם את ההתקשרויות שלכם באינטרנט כפי שאתם אמורים לעשות?

<דרורית שטיינמץ: כל ההתקשרויות שהיו נדרשות לפרסום, פורסמו.

סתיו שפיר: כולן נדרשות לפרסום.

סתיו שפיר: כל ההתקשרויות.

<דרורית שטיינמץ: אז כן.

<דרורית שטיינמץ: אם כך, כן.

סתיו שפיר: אבל זה לא נכון.

סתיו שפיר: הן לא מפורסמות באינטרנט.

סתיו שפיר: מרכבה זה לא פרסום באינטרנט.

סתיו שפיר: לציבור אין גישה למרכבה וגם לא לחברי הכנסת.

<דרורית שטיינמץ: אם כן, אני לא יודעת.

סתיו שפיר: איך אנחנו יכולים לדעת שמדובר בהתחייבויות?

<דרורית שטיינמץ: אני כאן כדי להגיד את זה.

סתיו שפיר: זה אמור להיות מפורסם.

משה גפני: סתיו, היא אומרת.

סתיו שפיר: אז מה אם היא אומרת?

משה גפני: מה זה אז מה?

משה גפני: את רוצה שהיא תגיד לא אמת?

סתיו שפיר: אני רוצה לראות את ההתחייבויות.

משה גפני: היא אומרת שאי אפשר.

משה גפני: היא לא יודעת לענות על זה.

סתיו שפיר: בטח שאפשר.

סתיו שפיר: זה החוק.

סתיו שפיר: אולי לא רוצים.

<דרורית שטיינמץ: אומר גיל שבאתר של חוק חופש המידע מופיעות כל ההתקשרויות.

סתיו שפיר: כל ההתקשרויות?

סתיו שפיר: כמה התקשרויות יש?

<גילי ונגרובר: שלהם אני לא יודע.

<גילי ונגרובר: אני יודע את שלי אבל אני יודע שגם שלהם מפורסמות שם.

סתיו שפיר: אני קודם כל מבקשת שכל ההתקשרויות יפורסמו.

סתיו שפיר: לטעמי זה נראה מוזר להצביע על משהו שאי אפשר לראות את הפירוט שלו.

סתיו שפיר: לגבי כל הסיפור של אתרי הנצחה, את יכולה לפרט את הסכומים?

<דרורית שטיינמץ: לפרט מספרים?

סתיו שפיר: כן.

סתיו שפיר: או להעביר טבלה אבל לפני ההצבעה.

<דרורית שטיינמץ: אני אעביר אליך.

<דרורית שטיינמץ: אין לי את זה כאן.

סתיו שפיר: אפשר לפרט את זה עכשיו כאן בשליפה?

<דרורית שטיינמץ: אני לא יודעת אם יש לי כאן את המספרים.

מיקי לוי: 045110, זה חמישים מיליון שקלים או שמונים מיליון שקלים?

סתיו שפיר: ומה פירוט הוצאות פיתוח של נגב וגליל?

מיקי לוי: לא.

מיקי לוי: סעיף 2.

מיקי לוי: תכנית פיתוח ישובים בדואים, דרוזים וצ'רקסים.

<דרורית שטיינמץ: אנחנו מדברים על הנצחה, סעיף 045104.

<דרורית שטיינמץ: 3.7 מיליון שקלים עבור תמיכות בארגונים ומוסדות ציבוריים.

<דרורית שטיינמץ: זה סעיף תמיכות.

סתיו שפיר: אפשר לקבל את הטבלה שמפרטת את התמיכות?

<דרורית שטיינמץ: את הגורמים שמקבלים תמיכה?

סתיו שפיר: כן.

<דרורית שטיינמץ: נעביר אליך.

סתיו שפיר: תודה.

<דרורית שטיינמץ: פעולות המועצה להנצחת נשיאים וראשי ממשלה – 1.9 מיליון שקלים.

<דרורית שטיינמץ: מרכז בגין – 987 אלף שקלים.

<דרורית שטיינמץ: מרכז רבין – 3.3 מיליון שקלים.

<דרורית שטיינמץ: מועצת הרצל – 1.1 מיליון שקלים.

משה גפני: מה זה מועצת הרצל?

<דרורית שטיינמץ: יש לנו מועצה להנצחת מורשת בנימין זאב הרצל שמקיימת פעילות הנצחה עבורו וחלק מהתקציב עובר לתמיכות בגופים ציבוריים וחלק מהפעולות מתבצע על ידי היחידה להנצחה במשרד ראש הממשלה.

משה גפני: אין לכם סעיף לגיוס חברי קואליציה לוועדת הכספים?

<דרורית שטיינמץ: לא.

<דרורית שטיינמץ: אבל זה רעיון טוב.

מיקי לוי: זה לא יעזור.

<דרורית שטיינמץ: יש לנו את המועצה להנצחת זאב ז'בוטינסקי – 1.4 מיליון שקלים.

<דרורית שטיינמץ: המועצה להנצחת גוש קטיף – 766 אלף שקלים.

סתיו שפיר: לא היה עדיף להעביר את זה למתיישבים שעדיין מחכים לבתים?

סתיו שפיר: ל-400 משפחות שעדיין אין להן בית?

<דרורית שטיינמץ: אולי, אבל יש חוק להנצחת מועצת גוש קטיף ובמסגרת הזאת אנחנו מתקצבים.

<דרורית שטיינמץ: יש שם מרכז שמבצע פעילות.

סתיו שפיר: בסדר.

סתיו שפיר: זאת החלוקה של הכול?

<דרורית שטיינמץ: נכון.

סתיו שפיר: תודה.

סתיו שפיר: לגבי נגב וגליל, איך זה מתחלק?

<עידו שלמה סופר: רפרנט תעשייה ומסחר באגף התקציבים.

<עידו שלמה סופר: קודם כל, חשוב לי לומר שאנחנו בתהליך משותף עם המשרד להפחתת העודפים המתוקצבים על ידי מעבר להרשאה להתחייב.

<עידו שלמה סופר: זה משהו שאני אומר אותו כאן מדי פעם כשאנחנו מגיעים לפניות ואנחנו אמורים לסיים אותו השנה.

<עידו שלמה סופר: לגבי העודפים עצמם.

<עידו שלמה סופר: אני אתייחס לגבי המאה אחוזים ולא לגבי השמונים אחוזים.

<עידו שלמה סופר: עיקר העודפים נמצאים בפעולות לפיתוח הנגב.

<עידו שלמה סופר: מדובר כאן על תכניות שהן חוצות שנה אחת כמו מיזם סיסמה לכל תלמיד, קידום זכאות לבגרות, כיתות חכמות, מרכזי מצוינות, לרבות במגזר הבדואי וכן גם כפרי סטודנטים.

סתיו שפיר: את הרשימה ראיתי.

סתיו שפיר: אני מדברת על סכומים מדויקים לפי חלוקה גיאוגרפית.

<עידו שלמה סופר: קודם כל, אפשר לבקש כל פילוח שחברת הכנסת מבקשת מהמשרד.

<עידו שלמה סופר: לא את הכול אני יודע.

<עידו שלמה סופר: דברים מסוימים אני יכול לבוא ולומר.

סתיו שפיר: אתה יכול להגיד עכשיו בחלוקה גיאוגרפית?

<עידו שלמה סופר: נגב וגליל, כן.

<עידו שלמה סופר: נגב – 69 מיליון ו-447 אלף שקלים.

<עידו שלמה סופר: הרשות לפיתוח הגליל – 25 מיליון.

<עידו שלמה סופר: דרך הרשות לפיתוח הנגב יש עוד 37 מיליון ו-518 אלף שקלים.

סתיו שפיר: תוכלו להעביר לנו חלוקה גם לפי דמוגרפיה וגם לפי ישובים?

<עידו שלמה סופר: ככל שתבקשי, אלה פעולות שהמשרד יעשה.

סתיו שפיר: את שני הדברים האלה.

<עידו שלמה סופר: לדעתי כן.

סתיו שפיר: אגב, יש נציגים של המשרד?

<עידו שלמה סופר: לפניות עודפים לא מגיעים היות והם נמצאים בתל אביב.

סתיו שפיר: יש עוד כל מיני אנשים שגרים בתל אביב.

סתיו שפיר: אגב, גם זה אמור להיות לפי הנוהל.

משה גפני: אלה פניות שהיו כבר קודם, שמשרד ראש הממשלה הגיש אותן בהתחלה.

משה גפני: בשנת התקציב הקודמת הם אישרו את זה.

סתיו שפיר: בסדר.

סתיו שפיר: אמורים להיות כאן נציגים של המשרדים.

משה גפני: משרד ראש הממשלה כאן.

סתיו שפיר: בהעברה הזאת יש ארבעה משרדים.

משה גפני: אלה עודפים שעשה משרד ראש הממשלה.

משה גפני: אחרי כן זה התפצל.

סתיו שפיר: משרד ראש הממשלה כבר יכול להרחיב את עצמו לעוד שישה משרדים.

משה גפני: למה?

סתיו שפיר: משרדים שראש הממשלה אחראי עליהם.

סתיו שפיר: אפשר גם לפי ההיגיון הזה להגיד שגם הם לא צריכים להגיע.

משה גפני: את ראש הממשלה צריך.

משה גפני: זה ברור.

סתיו שפיר: כן.

סתיו שפיר: כאן בהחלט.

סתיו שפיר: הדיון הקודם הוכיח את זה מעבר לכל ספק.

סתיו שפיר: היה ראוי שבפועל מי שמחליט על ענייני האוצר והכספים של מדינת ישראל ישב כאן.

משה גפני: את רוצה שראש הממשלה יבוא?

סתיו שפיר: ראש הממשלה צריך לשבת כאן כדי לדבר על התקציב הדו שנתי.

סתיו שפיר: חד משמעית.

סתיו שפיר: ועל השיטה הזאת שאנחנו רואים כאן עכשיו.

סתיו שפיר: מעבירים עכשיו בוועדה שניים ומשהו מיליארד שקלים בלי חברי כנסת.

סתיו שפיר: אתה רוצה להצביע?

סתיו שפיר: אתה נראה לי מיואש, גפני.

משה גפני: את רואה טוב.

סתיו שפיר: אז בוא נצביע.

מיקי לוי: מזמן לא ראיתי אותך כך.

מיקי לוי: השאירו אותך היום לטבוע.

משה גפני: מה לעשות.

מיקי לוי: קואליציה רעה בכל מובן.

משה גפני: לשכת העיתונות הממשלתית נשארה אצלכם?

<דרורית שטיינמץ: כן.

משה גפני: מורשת הכותל?

<דרורית שטיינמץ: כן.

<דרורית שטיינמץ: ודאי.

<דרורית שטיינמץ: התחזוקה השוטפת.

משה גפני: מי אחראי על זה?

<דרורית שטיינמץ: אגף ממשל וחברה.

<דרורית שטיינמץ: בחור בשם דן להב.

סתיו שפיר: מה זה תכניות מיוחדות?

<דרורית שטיינמץ: סעיף 10?

סתיו שפיר: 045502.

<רון אייפר: אלה התכניות של נציבות שירות המדינה, גם מנהלים וכל מיני דברים כאלה.

סתיו שפיר: גם על זה אני רוצה לקבל פירוט.

סתיו שפיר: בנוסף לכך, המשרד לנושאים אסטרטגיים.

<רון אייפר: גם זה כאן, אבל הנושא של 045502, בעיקר כל העודפים הם נושא של תפעול התכנית של צוערים לשירות המדינה.

סתיו שפיר: תכנית חשובה.

סתיו שפיר: המשרד לנושאים אסטרטגיים.

סתיו שפיר: עד עכשיו ממה שאנחנו ראינו בדיון שהיה בוועדת השקיפות, המשרד לא ממש התחיל לתפקד למרות שכבר מדובר בקרוב לשנה.

סתיו שפיר: אגב, גם הם לא מפרסמים התקשרויות.

סתיו שפיר: מפתיע אותי לדעת שאתם לא יודעים שהם אמורים לפרסם התקשרויות לפי חוק.

סתיו שפיר: כבר עשינו בזה כמה דיונים בוועדת השקיפות.

סתיו שפיר: הם לא מפרסמים התקשרויות.

סתיו שפיר: מהדברים שנמסרו על ידי הפקידים של המשרד לעניינים אסטרטגיים, נראה שאין שם ממש פעילות, שהם עוד לא התחילו את הפעילות שלהם למרות שעברה כמעט שנה מאז המשרד הוקם.

סתיו שפיר: למה עוברים עכשיו העודפים?

סתיו שפיר: איך כבר יש להם עודפים אם אין שם פעילות?

<דרורית שטיינמץ: מה הסכום?

סתיו שפיר: חמישה וחצי מיליון שקלים.

<דרורית שטיינמץ: קודם כל, העודפים עוברים בגין שני משרדים.

<דרורית שטיינמץ: זה היה המשרד למודיעין והמשרד לשיתוף פעולה.

<דרורית שטיינמץ: העודפים הם עבור שני המשרדים ביחד.

סתיו שפיר: מה זאת אומרת?

סתיו שפיר: אבל כבר אין משרד.

<דרורית שטיינמץ: זה היה בשנת 2015.

<רון אייפר: בשנת 2015 זה היה עוד במשרד ולכן העודפים נגרמו בגלל שני המשרדים ביחד.

סתיו שפיר: לאן הם הולכים?

סתיו שפיר: התחייבויות שנעשו למשרד שכבר לא קיים, לאן הן הולכות?

<דרורית שטיינמץ: הם קיימים.

<דרורית שטיינמץ: הם פוצלו.

סתיו שפיר: למה ההתחייבויות האלה?

<דרורית שטיינמץ: עבור העסקת יועצים, פעילות שוטפת.

סתיו שפיר: על מה יעסיקו יועצים?

סתיו שפיר: אין שם תפקיד.

סתיו שפיר: אין פעילות.

סתיו שפיר: איזה יועצים יעסיקו?

<דרורית שטיינמץ: ודאי שיש פעילות.

<רון אייפר: אלה משרדים שהיו פעילים לגמרי בממשלה הקודמת.

סתיו שפיר: במשרד לעניינים אסטרטגיים כבר קרוב לשנה שאין פעילות או שיש והיא לא ברורה.

<דרורית שטיינמץ: יש פעילות.

סתיו שפיר: מה הפעילות?

סתיו שפיר: לאיזה יועצים?

<דרורית שטיינמץ: בשנה האחרונה יש פעילות הרבה יותר מתמיד.

סתיו שפיר: לאיזה יועצים?

משה גפני: לעניינים אסטרטגיים.

סתיו שפיר: אתה יודע במה המשרד עוסק?

משה גפני: אני גם צריך לדעת?

משה גפני: עניינים אסטרטגיים, זה דבר סודי.

סתיו שפיר: עד לפני זמן מה לא היה שם מנכ"ל.

<דרורית שטיינמץ: יש מנכ"לית.

סתיו שפיר: מה לגבי היועצים?

סתיו שפיר: על מה הם קיבלו כסף?

סתיו שפיר: אלה 5.5 מיליון שקלים.

סתיו שפיר: אלה לא גרושים.

<דרורית שטיינמץ: אנחנו מבררים.

סתיו שפיר: תודה.

סתיו שפיר: גפני, אי אפשר להצביע על זה.

משה גפני: תכף תראי אם אפשר או אי אפשר.

משה גפני: מה זה אי אפשר?

משה גפני: אני נותן לך את כל הזמן שבעולם, את מתחקרת אותם כאילו אנחנו נמצאים בלה"ב 443.

סתיו שפיר: אותך לא מעניין מה קורה עם 5.5 מיליון שקלים?

משה גפני: מה זה לא מעניין?

משה גפני: מה עם ה-5.5 מיליון שקלים?

<רון אייפר: זה בבירור עכשיו.

<רון אייפר: מה שאפשר להעביר, אנחנו נעביר.

<רון אייפר: המשרד הזה עוסק בהרבה מאוד נושאים וחלק מהם אפשר להעביר וחלק מהם אי אפשר להעביר.

סתיו שפיר: במה למשל הם עוסקים?

<רון אייפר: מה שאפשר יהיה להעביר, אנחנו נעביר.

סתיו שפיר: סתם כדוגמה.

סתיו שפיר: במה עוסק המשרד?

סתיו שפיר: תן לי שני נושאים בהם הוא עוסק.

<רון אייפר: חברת הכנסת שפיר, אמרתי שאנחנו עכשיו בודקים את זה.

<רון אייפר: מה שנוכל להעביר, נעביר.

סתיו שפיר: גפני, זה לא נשמע לך מצחיק?

משה גפני: בסדר.

משה גפני: זה לא בסדר.

סתיו שפיר: הם לא יודעים במה עוסק המשרד.

משה גפני: שני דברים.

משה גפני: זה לא בסדר ואני מבקש שאחרי או במהלך הישיבה תביאו לחברת הכנסת שפיר את ה-5.5 מיליון שקלים ותגידו לאן הם הולכים.

משה גפני: שנית, את שואלת אותי אם נראה מצחיק או לא.

משה גפני: יש לי דברים יותר מצחיקים.

משה גפני: אז מזה אני כבר לא צוחק.

משה גפני: מי בעד אישור פנייה מספר 04008?

משה גפני: מי נגד?

משה גפני: מי נמנע?

משה גפני: בעד הפנייה – רוב

משה גפני: פנייה מספר 04008 אושרה.

סתיו שפיר: אתם יודעים על מה מצביעים?

משה גפני: תגידי, זה חידון תנ"ך?

משה גפני: הפנייה אושרה.

משה גפני: סתיו, אני יושב כאן מהבוקר.

משה גפני: מתחיל להימאס לי.

סתיו שפיר: אז אל תצביע על זה.

משה גפני: פנייה מספר 09001 - משרד החוץ.

<ניר אמסל: רפרנט ממשל ומינהל, אגף התקציבים במשרד האוצר.

<ניר אמסל: יושב כאן גם מנהל התקציבים של משרד החוץ.

<ניר אמסל: הפנייה הזאת עוסקת בהעברת שמונים אחוזים מעודפי התקציב המחויבים של משרד החוץ משנת 2015 לשנת 2016.

<ניר אמסל: העודפים האלה מורכבים מפעילויות המשרד בחוץ לארץ, מתחזוקת הנציגויות כאשר כמו שהוועדה יודעת והסברנו את זה גם בשנים קודמות, משרד החוץ מתחזק ומתפעל במאות מבנים בחוץ לארץ, למעלה ממאה נציגויות המשרד, ובהתאם לזה גם נושא של עלויות תחזוקה וגם נושא של עלויות פעילות.

<ניר אמסל: מדובר בפרויקטים מדיניים שאם תרצו, המשרד יוכל להעביר פירוט לגביהם, כמו פרויקט יוזמת אפריקה, תערוכות, תערוכת אקספו שהתנהלה באיטליה, חיזוק הקשרים הכלכליים עם סין ועם יפן, שיתוף פעולה עם מדינות וארגונים בינלאומיים וכדומה.

משה גפני: שאלות.

סתיו שפיר: רגע.

סתיו שפיר: אנחנו פותחים את הטבלה ושואלים שאלות.

משה גפני: אבל העברנו לכם יומיים קודם.

סתיו שפיר: נכון, אבל אני עכשיו פותחת את הטבלה, ברגעים אלה, והמספרים מצויים מולי.

סתיו שפיר: רק רגע.

סתיו שפיר: אנחנו רצים על הדברים כאילו לא מדובר בכסף.

מכלוף מיקי זוהר: היה צריך לצייץ בטוויטר על ההצבעה.

סתיו שפיר: מאוד מצחיק.

סתיו שפיר: להגיע שנייה לפני ההצבעה.

משה גפני: הדבר היחיד שנשאר לנו זה לצחוק.

סתיו שפיר: מי שמצחיק כאן, זה מי שלא השתתף בדיון ועכשיו מגיע להצבעה.

מכלוף מיקי זוהר: העניין הוא שאני משתתף ביותר דיונים ממך.

מכלוף מיקי זוהר: את יכולה להיות רגועה.

משה גפני: סתיו, תשאלי.

משה גפני: חבל על הזמן.

משה גפני: יש לי עוד דברים לעשות היום.

סתיו שפיר: גם כאן.

סתיו שפיר: פרסום ההתקשרויות שלכם, העליתם את זה?

סתיו שפיר: אתם מחויבים לפי חוק.

<קריאה: אנחנו עובדים עם חומר מסווג.

סתיו שפיר: יש דברים מסווגים ויש דברים לא מסווגים.

סתיו שפיר: התקשרויות וחוזים.

<רון אייפר: משרד החוץ עד היום עובד במערכת מסוימת שהיא מערכת מיושנת קצת ולכן לפרסם את כל ההתקשרויות, ואני ניסיתי לבקש את זה בעצמי אמנם לא ממשרד החוץ, אבל זה קצת יותר מסורבל.

<רון אייפר: הם עוברים למרכב"ה עכשיו, ממש בזמן הזה שאנחנו מדברים.

סתיו שפיר: 14 שנים לוקח לעבור למרכב"ה?

<רון אייפר: משרד החוץ הוא המשרד האחרון שעובר.

סתיו שפיר: אבל לא כל החומרים האלה חסויים.

<סימה נח-ימין: מעניינות אותם ההתקשרויות הכלליות?

סתיו שפיר: כן.

סתיו שפיר: כל החוזים שאינם חסויים.

סתיו שפיר: אתם מחויבים על פי חוק.

סתיו שפיר: זה לא רעיון חדש.

<קריאה: גם התקשרות שהיא לא חסויה, היא יושבת באותה מערכת שיש בה חומרים מסווגים.

משה גפני: אני מבקש להעביר את זה ליושבת ראש ועדת השקיפות.

מיקי לוי: התייעצות סיעתית.

משה גפני: הצבעה עוד חמש דקות.

משה גפני: אני עובר לסעיף הבא.

משה גפני: למה התייעצות סיעתית?

משה גפני: מה קרה?

מיקי לוי: בא לי להתייעץ עם סתיו.

מיקי לוי: רק אתם רצים להביא לנו כל מיני הרמות ידיים?

משה גפני: פנייה מספר 26001.

משה גפני: המשרד להגנת הסביבה.

<דניאל דוד מלצר: אגף התקציבים.

<דניאל דוד מלצר: הפנייה שמונחת בפני הוועדה אמורה להעביר סכום של 920 מיליון שקלים כעודפים מחויבים משנת 2015 ו-2016.

<דניאל דוד מלצר: הפנייה כוללת ברובה 750 מיליון שקלים לקרנות שמנוהלות במסגרת סעיף 26 ובנוסף עוד כחמישים מיליון שקלים במסגרת שכר ותפעול ועוד כ-120 מיליון שקלים בפעולות יחידות המשרד שכוללות פעילות שתקציבן המשרד יכול להרחיב עליהן.

סתיו שפיר: אפשר להרחיב על הפעילות הזאת?

משה גפני: אני אשם.

משה גפני: הכנסתי כאן אווירה לא רצינית ואני חוזר בי.

משה גפני: בבקשה, תסבירו.

<שאול הויזלר: אגף התקציבים של המשרד להגנת הסביבה.

<שאול הויזלר: מה את רוצה שאני אסביר?

סתיו שפיר: הוא דיבר על פעילות.

סתיו שפיר: מה הפעילות?

<שאול הויזלר: רוב מוחלט של התקציב מועבר לקרנות המשרד.

<שאול הויזלר: קרנות המשרד, עודפים מחויבים וגם עודפים שלא מחויבים, מועברים על פי חוק.

<שאול הויזלר: הקרן העיקרית היא קרן שמירת הניקיון של המשרד והכספים שמגיעים בעד היטל הטמנה.

סתיו שפיר: למה זה מגיע בעודפים?

<שאול הויזלר: זה מגיע בעודפים כי הפעילות של הקרן לשמירת הניקיון היא פעילות שהיא רב שנתית.

<שאול הויזלר: עיקר הפעילות שם היא הפרדה במקור במתקני קצה ובמתקני מיון וטיפול בפסולת.

<שאול הויזלר: אלה פרויקטים שהם פרויקטים של ארבע, חמש ואפילו שש שנים.

<שאול הויזלר: הכסף מגיע בהוצאה מותנית בהכנסה.

<שאול הויזלר: זה לא תקציב רגיל אלא זה תקציב ממשלתי שמגיע.

סתיו שפיר: מה הסך הכול של הפרויקטים האלה?

<שאול הויזלר: באזור מיליארד שקלים.

סתיו שפיר: לכל פרויקט?

<שאול הויזלר: כל הפרויקטים.

<שאול הויזלר: הפרויקטים של הפרדה במקור זה באזור ה-500 מיליון ופרויקטים של מתקני קצה ומתקני מיון באזור 420 מיליון.

סתיו שפיר: הכספים האלה לא מתוקצבים בבסיס?

<שאול הויזלר: אני שוב מסביר.

<שאול הויזלר: הקרן לשמירת הניקיון עובדת בצורה של הוצאה מותנית בהכנסה.

<שאול הויזלר: כל שנה נכנסת הכנסה.

סתיו שפיר: הבנתי.

סתיו שפיר: שאלתי אם זה לא מתוקצב בבסיס.

<שאול הויזלר: מתוקצבת בבסיס הוצאה מותנית בהכנסה.

<שאול הויזלר: ההכנסה מתקבלת.

סתיו שפיר: לא יכול להיות.

<שאול הויזלר: הכסף נכנס אחרי 2007.

רחל עזריה: ההוצאות תלויות בהכנסות.

סתיו שפיר: כמה בשנה?

<שאול הויזלר: כמה כסף מגיע בשנה?

<שאול הויזלר: באזור 420 מיליון שקלים.

סתיו שפיר: על פני חמש שנים?

<שאול הויזלר: ההכנסות הן מ-2007 ועד היום.

<שאול הויזלר: ההכנסות עולות במשך השנים.

משה גפני: מי בעד אישור הבקשה?

משה גפני: מי נגד?

משה גפני: מי נמנע?

משה גפני: בעד הפנייה – רוב

משה גפני: פנייה מספר 26001 אושרה.

משה גפני: הבקשה אושרה.

משה גפני: מיקי, סיימתם את ישיבת הסיעה?

<קריאה: ההתייעצות הסיעתית הסתיימה?

מיקי לוי: עוד לא התחלנו.

משה גפני: יש לכם עוד שתי דקות.

סתיו שפיר: אבל אי אפשר.

סתיו שפיר: אתה מקיים דיון תוך כדי.

משה גפני: אפשר.

מיקי לוי: איך נהיה כאן ונשאל שאלות?

מיקי לוי: אתה חייב הפסקה של חמש דקות.

משה גפני: בסדר.

מיקי לוי: אם לא, זה לא יובא להצבעה.

משה גפני: בסדר.

משה גפני: תאמינו לי, הרגתם אותי היום.

מיקי לוי: אני למדתי ממך הכול.

משה גפני: עשו לי טובה, תלמדו ממני את הדברים הטובים ולא את הרעים.

משה גפני: פנייה מספר 40001 – משרד התחבורה.

<אלי מורגנשטרן: רפרנט תחבורה.

<אלי מורגנשטרן: אגף התקציבים.

<אלי מורגנשטרן: יש פה פנייה תקציבית להעברת עודפים.

משה גפני: כמה זמן אתה באגף התקציבים?

<אלי מורגנשטרן: חמישה חודשים.

רחל עזריה: הוא תכף יזרוק עליך סוכריות.

משה גפני: מה עשית קודם?

<אלי מורגנשטרן: עבדתי בג'וינט.

<קריאה: הוא אחד המוצלחים שלנו.

יצחק וקנין: המרוקאים זורקים אורז.

יצחק וקנין: אני לא יודע מה זורקים האשכנזים.

משה גפני: סתיו, אחרי כן את שואלת למה צוחקים.

משה גפני: תראי איזה צחוק עושים כאן ממני עכשיו.

משה גפני: בבקשה, בכבוד.

<אלי מורגנשטרן: מדובר כאן על פנייה להעברת עודפים מחויבים לשנת 2015 כאשר התקציב המלא הוא 108 מיליון שקלים, שמונים אחוזים מתוכם הם 84 מיליון ו-882 אלפי שקלים.

<אלי מורגנשטרן: החלוקה המרכזית היא בין משרד התחבורה עצמו לבין הרשות לבטיחות בדרכים שהיא יחידה בתוך משרד התחבורה.

<אלי מורגנשטרן: הכול התחייבויות ארוכות טווח שהתחילו באמצע השנה וממשיכות בשנת 2016.

משה גפני: שאלות.

סתיו שפיר: כן.

סתיו שפיר: אפשר בבקשה את הפירוט לגבי התחבורה הציבורית והרשות לבטיחות בדרכים?

סתיו שפיר: אתה נציג של המשרד או נציג משרד האוצר?

<אלי מורגנשטרן: משרד האוצר.

משה גפני: הוא אמר.

משה גפני: הוא מאגף התקציבים.

משה גפני: משרד התחבורה כאן.

סתיו שפיר: אם אפשר שהמשרד יסביר לנו.

<גילי ונגרובר: אין בעיה.

<גילי ונגרובר: לגבי התחבורה הציבורית.

<גילי ונגרובר: זאת רשות בהקמה.

<גילי ונגרובר: כרגע מתחילים להקים שם את היחידה הזאת.

סתיו שפיר: למה יש לכם כבר עודפים?

<גילי ונגרובר: התחילו להקים אותה בשנת 2013.

<גילי ונגרובר: אני אומר שזאת יחידה חדשה והיא עדיין בהקמה.

<גילי ונגרובר: לא כל העובדים שם עדיין התקבלו אבל כרגע היא מתנהלת.

<גילי ונגרובר: חלק גדול מהעודפים שם מדברים על הכשרה של כוח האדם החדש שהגיע, ייעוץ להקמת הרשות ורכישות כאלה ואחרות כמו רכבים וכולי.

סתיו שפיר: מה זה חדשה?

סתיו שפיר: היא הייתה קיימת גם ב-2013 וב-2014.

<גילי ונגרובר: כרשות היא הוקמה ב-2013.

<גילי ונגרובר: זאת הייתה יחידה במשרד.

סתיו שפיר: אני רואה שב-2014 למשל היה לכם במקור תקציב של 135 מיליון שקלים ואחר כך הוספתם לו עוד חמישים מיליון שקלים אבל הביצוע בסוף היה פחות ממאה מיליון שקלים.

<גילי ונגרובר: אלה שני דברים אחרים.

<גילי ונגרובר: את מדברת על סעיף 40?

סתיו שפיר: כן.

סתיו שפיר: 405301.

<גילי ונגרובר: זאת הרשות לבטיחות בדרכים.

סתיו שפיר: על זה אני מדברת.

<גילי ונגרובר: לצערי אני לא מייצג את הרשות לבטיחות בדרכים.

<גילי ונגרובר: יש להם מינהל משלהם.

סתיו שפיר: על מה דיברת עד עכשיו?

<גילי ונגרובר: על הרשות לתחבורה ציבורית.

סתיו שפיר: לא.

סתיו שפיר: אני מדברת על הרשות לבטיחות בדרכים.

<גילי ונגרובר: אני לא מכיר.

סתיו שפיר: רוצים עכשיו להעביר לשם עוד ארבעים מיליון שקלים.

סתיו שפיר: הכסף הזה לא בוצע.

סתיו שפיר: שאלתי שתי שאלות.

סתיו שפיר: בסעיף של הרשות לבטיחות בדרכים לא ביצעתם את התקציב הזה ואפילו לא חצי ממנו.

<אלי מורגנשטרן: ברשות לבטיחות בדרכים יש באמת ביצוע נמוך לצערנו.

סתיו שפיר: אז למה אתם מעבירים?

<אלי מורגנשטרן: כאן הפנייה היא על התחייבויות פתוחות.

<אלי מורגנשטרן: לא מדובר כאן על תקציבים חדשים.

סתיו שפיר: מה זה התחייבויות פתוחות?

<אלי מורגנשטרן: למשל חתמו הסכם על פרסום ברדיו לאורך שנה, זה התחיל באמצע 2015 וזה ממשיך בשנת 2016.

<אלי מורגנשטרן: כדי להעביר את הכסף להמשך ההסכם, צריך לעשות העברה.

סתיו שפיר: כמה הסכמים כאלה יש בארבעים מיליון שקלים?

<אלי מורגנשטרן: יש כאן פירוט של כל ההסכמים.

סתיו שפיר: מה זה כאן?

<אלי מורגנשטרן: הם נשלחו אליכם, נשלחו לוועדה, אבל אם לא – יש אותם כאן ואפשר להעביר אותם.

משה גפני: החברים קיבלו את זה.

<אלי מורגנשטרן: שירותי ליסינג של מאה ניידות מתנדבים, הסכמים עם תחנות רדיו, התקשרות עם מכון - - -

סתיו שפיר: בסדר, את זה אני מבינה אבל אם יש לכם עודף ואתם לא מבצעים - - -

<גילי ונגרובר: זה לא לא ביצוע אלא אלה עודפים מחויבים.

סתיו שפיר: הבנתי כרגע את חוסר הביצוע ולכן אני שואלת על מה העודפים.

<גילי ונגרובר: העודפים הם על ההסכמים המחויבים.

<גילי ונגרובר: מה שלא בוצע, חוזר לקופת המדינה.

<גילי ונגרובר: אין תוספת.

<גילי ונגרובר: זה לא כפול.

<גילי ונגרובר: כל מה שמחויב עובר בשנה שאחרי כן.

משה גפני: בסדר.

משה גפני: תודה רבה.

משה גפני: מי בעד אישור פנייה מספר 40001?

משה גפני: מי נגד?

משה גפני: מי נמנע?

משה גפני: בעד הפנייה – רוב

משה גפני: פנייה מספר 40001 אושרה.

משה גפני: הבקשה אושרה.

משה גפני: פנייה מספר 41001 - רשות ממשלתית למים וביוב.

סתיו שפיר: אני רוצה שהם יעשו עבודה יותר טובה.

משה גפני: סתיו, לא קיבלת רשות דיבור.

סתיו שפיר: הייתי באמצע רשות דיבור.

משה גפני: לא.

משה גפני: אין דבר כזה.

משה גפני: יש לי עוד דברים לעשות היום.

משה גפני: היה הסבר, היה הסבר בכתב, היה פירוט.

משה גפני: אני מודה לך.

<רעיה עדני: רפרנטית מים, אגף התקציבים.

<רעיה עדני: אני מתנצלת בשם התקציבנית של המשרד שלא הצליחה למצוא סידור לילדים.

<רעיה עדני: היא הגיעה בפעם הקודמת.

משה גפני: אני יודע.

<רעיה עדני: הם יעבירו כל מה שהוועדה תבקש.

<רעיה עדני: הפנייה נועדה לתקצב עודפים בשיעור של כארבעים מיליון שקלים לטובת התקציב השוטף של המשרד בחלוקה בין תקציב התפעול השוטף, קניות, כל ההתקשרויות שנצרכות לצורך הפעלת המשרד עצמו ולפעולות שזה בעיקר תקציבים של ייעוץ במשק המים, ייעוץ לצורך ניהול מתקני התפלה.

<רעיה עדני: מדובר בהתקשרויות רב שנתיות שהעודפים עוברים לצורך המשך הפעילות.

סתיו שפיר: באיזה סכומים הייעוץ?

<רעיה עדני: הפעולות במשק המים בשיעור של בערך עשרים מיליון שקלים.

סתיו שפיר: לאיזה חברות ייעוץ?

<רעיה עדני: חברות ייעוץ במשק המים.

<רעיה עדני: בעיקר חברות ייעוץ הנדסיות כמו תה"ל.

<רעיה עדני: כל ההתקשרויות מפורסמותב אתר של רשות המים.

סתיו שפיר: את יכולה להעביר אלינו?

<רעיה עדני: זה מופיע גם באתר של רשות המים.

<רעיה עדני: אני אבקש מהמשרד.

<רעיה עדני: לי אין אותם.

משה גפני: מי בעד אישור פנייה מספר 41001?

משה גפני: מי נגד?

משה גפני: מי נמנע?

משה גפני: בעד הפנייה – רוב

משה גפני: פנייה מספר 41001 אושרה.

משה גפני: הבקשה אושרה.

משה גפני: פנייה מספר 43001 – המרכז למיפוי ישראל.

<יובל טלר: אגף התקציבים.

<יובל טלר: הפנייה נועדה להעברת עודפים מחויבים בסעיף המרכז למיפוי ישראל בסך 44 מיליון שקלים כאשר כתשעה מיליון שקלים נועדו להמשך הוצאות התפעול.

<יובל טלר: כאמור, מדובר על עודפים מחויבים על התקשרויות ארוכות טווח.

<יובל טלר: וכן 35 מיליון שקלים מועברים לצורך פעולות מיפוי אותה מבצע המרכז.

משה גפני: שאלות.

סתיו שפיר: כן.

סתיו שפיר: למה זה בעודף פעולות המיפוי?

מיקי לוי: הרי מיפוי אפשר לעשות כל השנה.

<יובל טלר: מכיוון שמדובר בפעילויות ארוכות טווח ובפעילויות שהרבה פעמים - - -

משה גפני: מה למשל ארוך טווח?

<רחל פיסם: אני סמנכ"לית תכנון ואסטרטגיה במרכז למיפוי ואחראית גם על התקצוב.

<רחל פיסם: אנחנו עושים כל שנה אורטו-פוטו, אנחנו עושים כל שנה מיפוי של כל המדינה.

<רחל פיסם: אלה פרויקטים שהם רב שנתיים ולא פרויקט שמסתיים ומתחיל באותה שנה.

<רחל פיסם: כמו שאתם יודעים, הכספים הגיעו בסוף שנה וההתקשרויות היו ארוכות.

סתיו שפיר: בכל שנה אתם לא עומדים ביעדי התקציב שלכם.

סתיו שפיר: תמיד יש חוסר ביצוע.

סתיו שפיר: ב-2015 התקציב המאושר שלכם היה 96 מיליון שקלים ואחר כך ביקשתם תוספת של שישים מיליון שקלים.

סתיו שפיר: בסופו של דבר הוצאתם 91 מיליון שקלים, פחות מהמאושר.

<רחל פיסם: התקציב של מפ"י היה הרבה מותנה בהכנסה.

<רחל פיסם: בשנים האחרונות חל שינוי עם הנגשת המידע וההפצה שלו.

<רחל פיסם: אנחנו ממומנים, פחות מתוקצבים במותנה בהכנסה.

<רחל פיסם: יש שתי החלטות ממשלה שחייבו אותנו לעשות שינוי מאוד גדול, זאת החלטה של תשתיות ונדל"ן.

<רחל פיסם: אנחנו עושים המון פיתוח פנימי על ידי כוח אדם חיצוני.

סתיו שפיר: גפני, אני יכולה להסביר לה את השאלה?

משה גפני: הבנו את השאלה.

סתיו שפיר: לא הבנת את השאלה.

משה גפני: הבנו.

סתיו שפיר: עוד לא אמרתי אותה.

סתיו שפיר: אז לא הבנת אותה.

סתיו שפיר: הם כל שנה מבקשים תוספת, מקבלים תוספת ובסוף לא מבצעים.

סתיו שפיר: מה קורה עם הכסף הזה?

סתיו שפיר: הוא חוזר לקופת המדינה.

סתיו שפיר: כביכול נשמע נחמד, ובסופו של דבר הכסף הזה לא מנוצל למטרות טובות וחשובות אחרות במהלך השנה.

סתיו שפיר: זאת הבעיה.

סתיו שפיר: עכשיו, כך זה כל שנה.

סתיו שפיר: אני יושבת כאן מול הטבלאות שלהם.

סתיו שפיר: כל שנה הם לא מבצעים את הכסף.

משה גפני: מעכשיו תתחילו לבצע.

<רחל פיסם: אנחנו נעשה את זה.

סתיו שפיר: נו, באמת.

סתיו שפיר: מה עם התוספת עכשיו?

סתיו שפיר: זה כסף שיכול ללכת למערכת הבריאות.

סתיו שפיר: למה שזה ילך לשם אם הם לא משתמשים בו?

מיקי לוי: עכשיו קצת יותר ברצינות.

מיקי לוי: הממוצע של ההעברות מ-2014 - - -

סתיו שפיר: היה כאן משהו לא רציני עד עכשיו?

סתיו שפיר: במקום שכסף ילך לרווחה, הוא הולך לשם.

משה גפני: הבנו.

סתיו שפיר: מה זה הבנו?

משה גפני: אפשר להצביע נגד.

מיקי לוי: אני ברשות דיבור?

משה גפני: כן.

משה גפני: אתה ברשות דיבור.

מיקי לוי: ממוצע של חמישים מיליון שקלים כל שנה מ-2014.

מיקי לוי: משהו לא בסדר.

משה גפני: מיקי, אני רוצה להצטרף אליך.

משה גפני: אני מבקש ממך, אנחנו נצביע בעד הבקשה הזאת אבל אנחנו מבקשים ממך הסבר, תביאי מהמשרד, למה במשך כל השנים האלה חוזר על עצמו העודף הזה ולמה הוא לא מבוצע.

מיקי לוי: אותו סכום.

<יובל טלר: אדוני היושב ראש, אני רוצה להוסיף שהמרכז למיפוי ישראל מודע לבעיה הזאת ובעקבות כך בשנה האחרונה הוא עושה פעילות להפסקת העודפים, לקיצור ההתקשרויות, כדי לוודא באמת שהתקציב מנוצל באופן מיטבי.

משה גפני: תודה רבה.

משה גפני: אני מבקש שייתנו הסבר על זה.

משה גפני: הגברת רחל פיסם, אני מבקש הסבר.

משה גפני: אנחנו נצביע על הבקשה.

סתיו שפיר: הסבר בכתב.

משה גפני: כן.

משה גפני: הסבר בכתב.

משה גפני: אני רוצה הסבר למה זה חוזר על עצמו כל הזמן.

משה גפני: לכן גם בנוהל ביקשנו את זה.

משה גפני: אנחנו ערים כאן לתופעה שצריך להבין מה מקורה.

משה גפני: מי בעד אישור הבקשה?

משה גפני: מי נגד?

משה גפני: מי נמנע?

משה גפני: בעד הפנייה – רוב

משה גפני: נמנע - 1

משה גפני: הבקשה אושרה.

מיקי לוי: אני נמנעתי.

יצחק וקנין: בעיקרון סתיו צודקת לחלוטין.

סתיו שפיר: מקום שכסף יעבור לשירותים חשובים, הוא מתבזבז כאן והאוצר משתמש בו כקופה קטנה.

סתיו שפיר: אני נגד זה וגם את, רחל, צריכה להיות נגד זה.

סתיו שפיר: אם היית מקדישה קצת תשומת לב למה שקורה כאן, גם היית מתנגדת.

רחל עזריה: סליחה, אל תתני לי ציונים על התנהלות.

רחל עזריה: אם את היית מגיעה עם איזשהו ידע של איך זה עובד, היית מדברת אחרת.

משה גפני: תעשו לי טובה.

משה גפני: דברו אחר כך.

מכלוף מיקי זוהר: זו הצגת פריימריס קבועה של סתיו שפיר.

רחל עזריה: יש עכשיו פריימריס?

מכלוף מיקי זוהר: ברור.

מכלוף מיקי זוהר: זו הצגה קבועה שלה לפריימריס.

מכלוף מיקי זוהר: זאת הצעה קבועה שלה לכל הפריימריס.

משה גפני: אני חוזר לפנייה מספר 09001, משרד החוץ.

משה גפני: מי בעד אישור פנייה מספר 09001?

משה גפני: מי נגד?

משה גפני: מי נמנע?

משה גפני: בעד הפנייה – רוב

משה גפני: פנייה מספר 09001 אושרה.

משה גפני: הבקשה אושרה.

סתיו שפיר: רביזיות על הכול.

משה גפני: בסדר.

משה גפני: בשעה 15:00 בעזרת השם נצביע על הרביזיות.

משה גפני: הישיבה נעולה.